**UTAZZUNK!**

**Utazási kedvezmények kismamáknak, kisgyermekeknek, családoknak**

A MÁV Zrt. kedvezményei:

6 év alatti gyermekek ingyenesen utazhatnak;

6-14 év közötti gyermekek 50% kedvezményre jogosultak;

családi utazáskor a 18 év alatti gyermek egy vagy két kísérője 33% kedvezményre jogosult (a gyermekek pedig a rájuk vonatkozó kedvezményre);

nagycsaládosok utazásakor, legalább 3 saját gyermek (18 éven aluli, vagy diákigazolvánnyal rendelkező gyermek 26 éves korig) a szülők és a gyermekek is 90% kedvezményre jogosultak.

A Volánbusz Zrt. kedvezményei:

4 éves koráig a gyermeket 80%-os kedvezmény illeti meg;

5-12 év közötti gyermekeket 50%-os kedvezmény illet meg.

Kedvezmény személygépkocsival közlekedő nagycsaládosok számára:

akinek 7 ülésesnél nagyobb autója van, azaz D2-es kategóriába tartozna, élhet a nagycsaládos kedvezménnyel és D1-es kategóriára szóló útdíjfizetést használhat (ehhez előzetes regisztráció szükséges).

A Budapesti Közlekedési Központ (BKK) kedvezményei:

Felnőtt kíséretében utazó gyermek iskolai tanulmányai megkezdéséig díjmentesen utazhat.

Kisgyerekes BKK bérlet. Kisgyerekes bérletigazolvány kiváltása (250 forint) esetén – budapesti lakhellyel rendelkező, CSED/GYED ellátásában részesülő számára – lehetséges kedvezményes havi bérletet vásárolni 3450 forintért bármelyik jegyautomatából. Szükséges hozzá igazolás a CSED/GYED folyósításáról. A fényképes kisgyerekes bérletigazolvány érvényességi idejét figyelni kell, mert időközönként megújítandó. Félévente új határozatot kell kérni az illetékes kormányhivataltól, amellyel fel kell keresni egy BKK ügyfélszolgálatot az érvényességi matrica megújítását illetően.

Kedvezmények a tartósan beteg és a súlyosan fogyatékos gyermekek és hozzátartozóik számára:

A magasabb összegű családi pótlékban részesülő gyermek, valamint az 1998. évi XXVI. törvény szerint súlyosan fogyatékos személy a helyközi közlekedésben (MÁV, Volánbusz) 90 százalékos jegy- és bérletkedvezményben, a helyi közlekedésben (pl. BKK) 100 százalékos bérletkedvezményben, 1 fő kísérő pedig a helyközi közlekedésben 90 százalékos jegykedvezményben, a helyi közlekedésben 100 százalékos bérletkedvezményben részesül.

A fentiek mellett több nagyvárosban is jár a kismamáknak kedvezményes kismamabérlet, erről érdemes a lakóhely szerinti települési önkormányzatnál érdeklődni.